क्यूबा में अमेरिकी नागरिक पर जासूसी का मुकदमा  
यह व्यक्ति क्यूबा में अमेरिकी विदेश विभाग के ठेकेदार के रूप में काम करता था और अमेरिका उसकी रिहाई की मांग कर रहा है।
क्यूबा में जासूसी के आरोप में फंसे एक अमेरिकी व्यक्ति के खिलाफ बंद कमरे में सुनवाई हुई। यह व्यक्ति क्यूबा में अमेरिकी विदेश विभाग के ठेकेदार के रूप में काम करता था और अमेरिका उसकी रिहाई की मांग कर रहा है।  क्यूबा के अभियोजकों ने अदालत से आग्रह किया है कि एलन ग्रास (61) को 20 साल कैद की सजा सुनाई जाए। उसे द्वीप के यहूदी समुदाय में मोबाइल फोन और कंप्यूटर वितरित करने के मामले में 2009 के अंत में गिरफ्तार किया गया था।  हवाना में मुकदमा शुरू होने से थोड़ी देर पहले अमेरिकी विदेश मंत्री हिलेरी क्लिंटन ने क्यूबा से कहा कि वह ग्रास को रिहा कर दे तथा उसे बिना शर्त क्यूबा छोड़ने की अनुमति दी जाए, जिससे वह अपने परिवार के पास लौट सके। हिलेरी ने कहा, यह उसके परिवार को हो रही पीड़ा का मामला है और अमेरिकी सरकार इसे लेकर चिंतित है।  ग्रास की पत्नी जुडी और पारिवारिक वकील सहित उसके अन्य रिश्तेदार हवाना की अदालत में देखे गए, लेकिन उन्होंने संवाददाताओं से कोई बातचीत नहीं की। इस अमेरिकी व्यक्ति पर क्यूबा की स्वतंत्रता और क्षेत्रीय अखंडता के खिलाफ काम करने का आरोप है और मुकदमे की सुनवाई पूरी होने में काफी वक्त लग सकता है।  क्यूबा के पांच न्यायाधीशों की समिति मामले की सुनवाई करेगी और कोई फैसला सुनाएगी। हालांकि ग्रास के पक्ष में फैसला आने की उम्मीद बहुत कम है।